Ένωση Πανασπροπυργιακού-Δόξας

Φίλαθλοι

Παρατσούκλι των οπαδών είναι τα αρχικά Σ.Φ.Α. τα οποία προέρχονται από το Σύνδεσμος Φιλάθλων Ασπροπύργου. Η επιλεγμένη θύρα τους είναι η Θύρα 1.

Πανασπροπυργιακός

Ο "Πανασπροπυργιακός Αθλητικός Όμιλος" ιδρύθηκε το 1947 από συγχώνευση όλων των τότε ομάδων της πόλης και το 1951 έγινε μέλος της ΕΠΣ Πειραιά και έκτοκτε αγωνιζόταν στα επίσημα της πρωταθλήματα. Την δεκαετία του '70 αγωνίστηκε 5 συνεχόμενες χρονιές (1970-71 εώς 1974-75) στην Β' Εθνική κατηγορία, που αποτελεί και την υψηλότερη διάκρισή του. Το 1977-78 κατέκτησε για πρώτη και μοναδική φορά το Κύπελλο Πειραιά, επικρατώντας με 1-0 των Νέων Δραπετσώνας στον τελικό στο γήπεδο Νικαίας και επίσης την ίδια αγωνιστική περίοδο κατέκτησε το Κύπελλο Ελλάδας ερασιτεχνών, επικρατώντας της Δόξας Μεγαλοπόλεως με 1-0 στο γήπεδο Ταύρου στην Αθήνα. Επίσης, τις περιόδους 1982-83, 1983-84, 1984-85 και 1985-86 αγωνίστηκε στο Εθνικό ερασιτεχνικό πρωτάθλημα, πρόδρομος της Δ' Εθνικής κατηγορίας και τις περιόδους 1991-92, 1993-94 και 1994-95 αγωνίστηκε στην επίσημα πλέον Δ' Εθνική κατηγορία.

Δόξα Ασπροπύργου

Η "Α.Ο. Δόξα Ασπροπύργου" ιδρύθηκε το 1971. Μεγαλύτερη της διάκριση είναι η συμμετοχή της (1992-93) στο πρωτάθλημα της Δ' Εθνικής κατηγορίας. Επίσης, υπήρξε φιναλίστ Κυπέλλου Πειραιά (1994-95).

Ένωση Πανασπροπυργιακού-Δόξας

Η "Ένωση Πανασπροπυργιακού - Δόξας Ασπροπύργου" ιδρύθηκε το 1995, έπειτα από τη συγχώνευση των ιστορικών "Α.Ο. Πανασπροπυργιακός" και "Α.Ο. Δόξα Ασπροπύργου",  ύστερα από αρκετών χρόνων συζητήσεων, με σκοπό τη δημιουργία μίας ενιαίας και ισχυρής ομάδας στην πόλη του Ασπροπύργου.
Η ομάδα ξεκίνησε την αγωνιστική της πορεία από το πρωτάθλημα της Δ' Εθνικής, όπου αγωνίστηκε από τη σεζόν 1995-96 μέχρι και τη σεζόν 1998-99, όποτε και υποβιβάστηκε. Το 1996-97 κατέκτησε το Κύπελλο Πειραιά, επικρατώντας 3-1 του Ατρομήτου Πειραιώς στον τελικό. Τη σεζόν 2001-02 αναδείχθηκε πρωταθλήτρια ΕΠΣ Πειραιά και κατέκτησε την επάνοδο στην Δ' Εθνική. Το 2003 ιδρύθηκε η ΕΠΣ Δυτικής Αττικής και έκτοτε αποτελεί μέλος αυτής, αντί της ΕΠΣ Πειραιά, όπου ανήκε προηγουμένως. Το 2003-04 και 2004-05 κατέκτησε τα 2 πρώτα -χρονολογικά- κύπελλα της διοργάνωσης του Κυπέλλου ΕΠΣ Δυτικής Αττικής και το 2006-07, 2007-08 και 2008-09 αναδείχθηκε επίσης συνεχόμενα κυπελλούχος. 
Στην Δ' Εθνική παρέμεινε σταθερά μέχρι και τη σεζόν 2008-09, όπου αναδείχθηκε πρωταθλήτρια στον 7ο όμιλο με 89 βαθμούς σε σύνολο 32 αγώνων (29 νίκες, 2 ισοπαλίες και μόλις 1 ήττα), με αποτέλεσμα να κατακτήσει την άνοδο στη Γ' Εθνική Κατηγορία. Την ίδια σεζόν (2008-09) έφτασε μέχρι τον τελικό του Κυπέλλου Ερασιτεχνών Ελλάδας, αλλά έχασε την κατάκτηση από την Βολίδα Κέρκυρας. Τη σεζόν 2009-2010 κατέλαβε την 7η θέση στον Νότιο όμιλο της Γ' Εθνικής και παράλληλα είχε επίσης καλή πορεία στο Κύπελλο Ελλάδας 2009-10, κερδίζοντας τους Αίαντα Σαλαμίνας (3-1), Διαγόρα Ρόδου (1-1 κανονική περίοδος, 5-3 στα πέναλτι), Εθνικό Αστέρα (2-1), αλλά αποκλείστηκε με δυσκολία στη 4η Φάση από τον Άρη Θεσσαλονίκης (3-4).  
Στη Γ' Εθνική παρέμεινε μέχρι και τη σεζόν 2010-11, όποτε και υποβιβάστηκε και το 2011-12 αγωνίστηκε στη Δ' Εθνική, από όπου επίσης υποβιβάστηκε στο τοπικό πρωτάθλημα Α' κατηγορίας της ΕΠΣ Δυτικής Αττικής. Το 2015-16 κατέκτησε το Κύπελλο ΕΠΣ Δυτικής Αττικής επικρατώντας 1-0 του Βύζαντα Μεγάρων και το 2016-17 αναδείχθηκε πρωταθλητής και κατέκτησε την επάνοδο στην Γ' Εθνική, ύστερα από 6 χρόνια. Την ίδια σεζόν (2016-17) αναδείχθηκε επίσης κυπελλούχος ΕΠΣ Δυτικής Αττικής, επικρατώντας 3-1 του Μανδραϊκού στον τελικό. Την σεζόν 2018-19 συμμετείχε στον όγδοο όμιλο της Γ Εθνικής κατηγορίας. 2 αγωνιστικές πριν την λήξη του πρωταθλήματος βρισκόταν στη 2η θέση, 2 βαθμούς πίσω από την πρωτοπόρο Καλαμάτα την οποία υποδεχόταν στην έδρα του την προτελευταία αγωνιστική. Στην αναμέτρηση αυτή επικράτησε με 5-0, κερδίζοντας εν τέλει το πρωτάθλημα και τον απευθείας προβιβασμό στην Football League.